**Beszámoló**

*Tisztelt Egyesületi vezetők, tagok!*

A szervezeti életünk a következőképpen alakult:

Az év első hónapjában elkezdtük az egyesület életének beindítását, január 27-én elnökségi ülést tartottunk, március hónapban lovas fórumokat szerveztünk, és ebben a hónapban tartottuk meg több év kihagyása után a közgyűlésünket is.

Év közben több alkalommal „kör e-mailben” tárgyaltuk meg a felmerülő kérdéseket, hoztunk határozatokat, foglaltunk állást a megyénket érintő kérdésekben.

A bajnokságok előtt augusztus hónapban egy elnökségi ülésre is sor került, ahol az elnökség megvitatta a szakági döntők még felmerült kérdéseit.

Versenyeinkről röviden:

Nagy változást hozott a 2023-as év a versenyzők számában, valamint a versenyhelyszínek tekintetében egyaránt. Sajnos a díjugrató szakág egyre nagyobb hanyatláson megy keresztül. Nem csak a versenyzők száma csökken, de a helyszínek is eltűntek. Már csak két békéscsabai versenyhelyszín tartja fent a szakágat, így a döntő kiírásán is többször enyhíteni kényszerültünk.

Ebben az évben már nem került megrendezésre megyénkben díjlovas verseny. Remélhetőleg a közeljövőben akad olyan támogató, aki vissza tudja hozni régi fényét ennek a szakágnak is.

A gyerekügyességi versenyek népszerűsége töretlen. Az előző évhez hasonlóan ebben az évben is megfelelő számú helyszínnel, és magas versenyzői létszámmal lettek megrendezve, és ez megnyugtató abból a szempontból, hogy a jövő meg van alapozva. Nagy köszönettel tartozunk érte a szülőknek, edzőknek, versenyrendezőknek egyaránt.

Talán a fogat szakágunk a legstabilabb a versenyzők létszámát, illetve a helyszíneket tekintve. Ebben az évben is jól megszervezett, eredményes, kellemes hangulatú versenyeken láthattuk a hajtóinkat.

A megye versenyzői nemcsak a megyei, hazai, hanem a nemzetközi versenyek által vitték jó hírünket, bizonyítva, hogy felkészült sportolók vannak itt Békés megyében.

Fogathajtó, díjugrató és gyereklovas szakágakban írtunk ki Megyei Bajnokságot, ezt a 2024-es évben sem szeretnénk kihagyni, ehhez az anyagi támogatást megkapjuk a fő támogatóinktól, illetve a Lovas Szövetségtől egyaránt.

Bízom abban, hogy a 2024-es évünk jobban alakul a startok, versenyhelyszínek, közösségi életünk szempontjából. Ismételten egy új kihívásokkal teli évnek nézünk elébe.

Kívánok mindenkinek jó egészséget és eredményes évet.

Mezőhegyes, 2024.01.10.

Janesz János

elnök